b'\n_START_ARTICLE_\nJo\xc5\xbea Glonar\n_START_SECTION_\n\xc5\xbdivljenje in delo\n_START_PARAGRAPH_\nLeta 1904 je maturiral na klasi\xc4\x8dni gimnaziji v Mariboru. \xc5\xa0tudiral je slavistiko in klasi\xc4\x8dno filologijo v Gradcu, kjer sta bila njegova u\xc4\x8ditelja Matija Murko in Karel \xc5\xa0trekelj. Po disertaciji 1911 je postal knji\xc5\xbeni\xc4\x8dar volonter v Univerzitetni knji\xc5\xbenici v Gradcu. Leta 1912 se je zaposlil kot pomo\xc5\xbeni u\xc4\x8ditelj sloven\xc5\xa1\xc4\x8dine na gra\xc5\xa1kem u\xc4\x8ditelji\xc5\xa1\xc4\x8du, kasneje pa kot knji\xc5\xbeni\xc4\x8dar asistent v Univerzitetni knji\xc5\xbenici v Gradcu._NEWLINE_Leta 1918 so ga odpustili, preselil se je v Ljubljano in se 1919 zaposlil v Licejski knji\xc5\xbenici v Ljubljani. Od 1919 do 1921 je bil urednik Ljubljanskega zvona. Bil je podpisnik avtonomisti\xc4\x8dne izjave slovenskih kulturnih delavcev, vendar se s politiko javno ni veliko ukvarjal. Povezan je bil s Slovensko matico, kjer je izdal \xc5\xa0trekljeve Slovenske narodne pesmi in nekaj prevodov._NEWLINE_Leta 1945 se je poleg \xc5\xa1tevilnih drugih uslu\xc5\xbebencev Univerze v Ljubljani zna\xc5\xa1el na spisku sumljivih oseb. Tako je bil za\xc4\x8dasno odstavljen s polo\xc5\xbeaja univerzitetnega knji\xc5\xbeni\xc4\x8darja. Prepovedali so mu vstop v knji\xc5\xbenico in ga premestili v Maribor, vendar tega delovnega mesta ni nikoli zasedel, saj se je zaradi bolezni hitro upokojil._NEWLINE_Glonar je prevajal iz nem\xc5\xa1ke, \xc4\x8de\xc5\xa1ke, poljske in ruske literature, najbolj znan je kot prevajalec Reymonta, Mickiewicza in Sienkiewicza. O slovanskih literaturah je pogosto poro\xc4\x8dal v literarnih revijah, kjer je objavil \xc5\xa1tevilne kritike, ocene in komentarje razli\xc4\x8dnih del. Napisal je nekaj burk. \xc5\xa0tejemo ga med za\xc4\x8detnike sodobne kritike prevajanja, saj je z izdelanimi merili ocenjeval slovenske prevode tujih del in se kriti\xc4\x8dno dotaknil problemov prevajanja. Njegovi literarni somi\xc5\xa1ljeniki so bili Izidor Cankar, Oton \xc5\xbdupan\xc4\x8di\xc4\x8d in Alfred \xc5\xa0erko. Pod njegovim vodstvom je iz\xc5\xa1lo precej zbornikov, zbranih del in antologij (Zbrano delo Simona Jenka, Cankarjev zbornik, Zbrano delo Franceta Pre\xc5\xa1erna)._NEWLINE_Veliko se je ukvarjal s pisanjem slovarjev, vendar so nekateri ostali samo v rokopisni obliki (npr. \xc4\x8ce\xc5\xa1ko-slovenski slovar). Vsa svoja slovarska dela je izdal pri zalo\xc5\xbebi Umetni\xc5\xa1ka propaganda. Bil je avtor \xc5\xa1tevilnih gesel v tujih enciklopedijah in sourednik Slovenskega biografskega leksikona._NEWLINE_Njegova zapu\xc5\xa1\xc4\x8dina, v kateri so tudi besedila penatov, se nahaja v Rokopisnem oddelku v NUK-u.'